text: To døde svaner undersøges for fugleinfluenza
  09 februar 2015 kl. 20.05
  Da Tyskland har haft tilfælde af fugleinfluenza, tager man i Danmark ingen chancer med mistænkelige fund af døde fugle
  I weekenden blev der fundet 2 døde svaner og en død måge i Slotssøen i Kolding, det skriver JydskeVestkysten.
  På et tidspunkt forlød det, der var syv døde svaner, men der er kun fundet to døde svaner, som nu er bragt til obduktion.
  Da man ikke umiddelbart har kunnet finde en dødsårsag, bliver de døde fugle nu obduceret.
  -Vi tager det bestemt alvorligt med sådan et fund, fastslår Sten Mortensen, der er veterinær beredskabschef hos Fødevarestyrelsen til avisen.
  -Det svinger meget fra år til år, hvor mange fugle, der obduceres. I løbet af en mild vinter er det måske ikke mere end 25 døde fugle, der havner under kniven, fortæller Sten Mortensen.
  Der går omkring fire dage, før svanerne er undersøgt, og Sten Mortensen vil ikke gætte på, hvad årsagen kan være på forhånd.
  